Тоні Паркер

**Ўільям Энтані Паркер-малодшы** (;  17 траўня 1982 году, Бруге, Бэльгія) — француска-амэрыканскі баскетбаліст, які скончыў кар’еру. Цягам 18 гадоў кар’еры ў НБА выступаў за «Сан-Антоніё Спэрз». Паркер браў удзел у шасьці матчах усіх зорак НБА, уваходзяў у склад другой і трэцяй камадаў усіх зорак НБА. Таксама баскетбаліста назвалі самым каштоўным гульцом фіналу НБА 2007 году. У ягоны гонар 9-ы нумар, пад якім гуляў спартовец, назаўсёды выведзены з ужытку ў «Сан-Антоніё Спэрз».

## Кар’ера
### Клюбная
Тоні Паркер быў абраны на драфце 2001 году пад агульным 28-м нумарам клюбам «Сан-Антоніё Спэрз». Ужо ў пачатковым сэзоне ён замацаваўся ў стартавым складзе «шпораў». Ён узяў удзел у 77 гульнях рэгулярнага чэмпіянату, зь якіх у 72-х матчах быў у пачатковым складзе. У сярэднім баскетбаліст праводзіў на пляцоўцы 29 хвілінаў за гульню. У дзень свайго дэбюту, 30 кастрычніка 2001 году, ён стаў трэцім французам у гісторыі НБА. Паводле вынікаў сэзону Паркер быў абраны ў першую каманду пачаткоўцаў НБА. Ён стаў першым замежным абаронцам у гісторыі лігі, які дасягнуў гэтага.

У наступным сэзоне гулец не прапусьціў аніводнай гульні рэгулярнага сэзону, нават ува ўсіх 82 матчах выйшаўшы ў пачатковым складзе. Паводле вынікаў сэзону Паркер упершыню стаў чэмпіёнам НБА. Цягам сэзону 2004—2005 гадоў француз палепшыў статыстыку рэгулярнага сэзону, набіраючы 16,6 пунктаў за гульню. Ён таксама займаў 13-ы радок у лізе паводле колькасьці перадачаў і быў трэцім сярод гульнёвых абаронцаў паводле адсотку кідкоў з гульні. «Спэрз» зноў здабыў чэмпіёнскі тытул. Паркер упершыню ў сваёй кар’еры быў абраны на матч усіх зорак НБА ў сэзоне 2005—2006 гадоў.

У наступным сэзоне Паркер і «Спэрз» прабіліся ў фінал, дзе перамаглі ў сэрыі з чатырох матчаў «Кліўлэнд Кавальерз». У гэтай сэрыі Паркер пасьлядоўна пераўзыходзіў сваіх супернікаў з «Кавальерз» Дэніела Гібсана і Лары Г’юза, набіраючы ў сярэднім у сэрыі 24,5 пункты, якія суправаджаліся высокім адсоткам кідкоў з гульні 56,8% і з зоны трох пунктаў 57,1%. За свае выступы ён быў названы самым каштоўных гульцом фіналу НБА 2007 году, стаўшы першым гульцом эўрапейскага паходжаньня, які атрымаў гэтую ўзнагароду . «Сан-Антоніё» пачаў няўдала сэзон 2008—2009 гадоў, зазнаўшы паразы ў першых трох матчах. Аднак у чацьвертай гульні супраць «Мінэсоты Тымбэрўулвз» Паркер набраў рэкордныя за 55 пунктаў, чым гарантаваў перамогу. У наступным сэзоне баскетбаліст атрымаў траўму рукі і прапусьціў 26 гульняў.

За часам лакаўту НБА 2011 году Паркер бараніў колеры францускага клюбу АСВЭЛ, якой часткова валодаў сам. Па вяртаньні ў ЗША зноў займаў лідэрскія пазыцыі ў клюбе. 10 сьнежня 2012 годц гулец адзначыўся сваім першым трыпл-даблам пасьля 825 гульняў рэгулярнага сэзону ў кар’еры. Тады ў матчы супраць «Г’юстан Рокетс», які скончыўся ў авэртайме, гулец назьбіраў 27 пунктаў, 12 падбораў і 12 перадачаў. У 2014 годзе Паркер у складзе клюбу здабыў чацьверты тытул пераможцы НБА. 1 жніўня 2014 году гулец падпісаў новы трохгадовы кантракт з клюбам на суму ў 43,3 мільёны даляраў.

Напярэдадні сэзону 2016—2017 гадоў Паркер страціў даўняга таварыша па камандзе Тыма Данкана, які скончыў кар’еру. Сам гулец у матчах плэй-оф супраць «Г’юстан Рокетс» атрымаў траўму, што завяршыла ягоны сэзон. Траўма запатрабавала хірургічнага ўмяшальніцтва і прымусіла некаторых меркаваць, што Паркер можа прапусьціць значнае час або наогул скончыць кар’еру. У сваім апошнім сэзоне ў складзе «шпораў» Паркер згуляў 55 гульняў і набіраў у сярэднім 7,7 пунктаў за гульню. 23 ліпеня 2018 году гулец падпісаў двухгадовы кантракт з «Шарлот Горнэтс», але ўжо па заканчэньні сэзону скончыў кар’еру.

### Міжнародная

За нацыянальную зборную Францыі Паркер пачаў выступаць яшчэ ўзроўні юнацкіх камандаў.

У 2003 года Паркер стаў капітанам нацыянальнай зборнай. На чэмпіянаце сьвету 2006 году француз быў адным зь лідэраў каманды, але быў вымушаны прапусьціў чэмпіянат праз пералом пальца ў таварыскім матчы супраць зборнай Бразыліі. У дзевяці матчах Эўрабаскету 2007 году Паркер набіраў у сярэднім 20,1 пунктаў і аддаваў 2,8 перадачы, але зборная Францыі ў чвэрцьфінале саступіла зборнай Расеі. Пасьля траўмаў, атрыманых у сэзоне НБА 2009—2010 гадоў ён прапусьціў чэмпіянат сьвету 2010 году. На Эўрабаскеце 2011 году ў складзе зборная дакрочыў да фіналу, але ягоная каманда зазнала паразу ад зборнай Гішпаніі. Таксама гулец браў удзел у гульнях зборнай на летніх Алімпійскіх гульнях 2012 году ў Лёндане. У 2013 годзе Паркер з нацыянальнай камандай нарэшце стаў чэмпіёнам Эўропы.

Гуляючы за зборную Францыі на хатнім Эўрабаскеце 2015 году, у матчы групавога раўнду супраць зборнай Польшчы Паркер набраў свой 1032-і пункт у кар’еры на турніры, тым самым усталяваўшы новы рэкорд за ўсю гісторыю спаборніцтва. Пазьней гэты рэкорд быў абноўлены Паў Газолем. На тым чэмпіянаце Паркер здабыў бронзавы мэдаль.

Падчас алімпійскага кваліфікацыйнага турніру на Філіпінах, які ладзіўся ў ліпені 2016 году, Паркер абвесьціў аб сваім зыходзе з нацыянальнай каманды, але не з НБА, пасьля летніх Алімпійскіх гульняў 2016 году. На алімпійскім турніры ў Рыю-дэ-Жанэйру ягоная зборная была выбітая ў чвэрцьфінальным матчы.

## Крыніцы

Катэгорыя:Баскетбалісты ЗША
Катэгорыя:Францускія баскетбалісты
Катэгорыя:Баскетбалісты і баскетбалісткі на летніх Алімпійскіх гульнях 2012 году
Катэгорыя:Баскетбалісты і баскетбалісткі на летніх Алімпійскіх гульнях 2016 году